ХъыбарегъащIэ IуэхущIапIэхэм я ехъулIэныгъэхэр зригъэлъэгъуащ
КъБР-м и Iэтащхьэ Къанокъуэ Арсен еплъащ Кавказ Ищхъэрэм и цIыхубэ хъыбарегъащIэ IуэхущIапIэхэм Пятигорск къалэм щрагъэкIуэкI зэхыхьэшхуэм хиубыдэу къызэрагъэпэща гъэлъэгъуэныгъэм.
Мы зэIущIэм хэтщ Кавказ Ищхъэрэ федеральнэ округым и цIыхубэ хъыбарегъащIэ IуэхущIапIэ нэхъыщхьэхэм я унафэщIу, редактор нэхъыщхьэу, журналисту, властым и органхэмрэ жылагъуэ зэгухьэныгъэхэмрэ я лIыкIуэу 300-м нэблагъэ. Абы ирихьэлIащ Къэбэрдей-Балъкъэрым и цIыхубэ хъыбарегъащIэ IуэхущIапIэхэм я лIыкIуэхэри. ЗэIущIэр къызэзыгъэпэщар Иджырей кавказ политикэмкIэ центрырщ.
КъБР-м и Iэтащхьэм гъэлъэгъуэныгъэр зэрыщыту къызэхикIухьащ икIи набдзэгубдзаплъэу газетхэмрэ журналхэмрэ, псом хуэмыдэу сабийхэмрэ щIалэгъуалэмрэ ятеухуахэм, щыгъуазэ зищIащ. Псалъэм къыдэкIуэу жытIэнщи, выставкэм и экспозицэхэм цIыхубзхэм ятеухуауэ хэтыр Къэбэрдей-Балъкъэрым къыщыдэкI «Горянка» газетым и закъуэщ.
Мы гъэлъэгъуэныгъэм къекIуалIэхэм хуабжьу яфIэгъэщIэгъуэнщ КъБР-м и Iэтащхьэм и унафэкIэ къызэрагъэпэща «КБП. Неделя» газетыр. Къанокъуэ Арсен къызэрилъытэмкIэ, абы нэхъыбэу унагъуэ Iуэхухэр, апхуэдэу цIыху гуп зэмылIэужьыгъуэхэр нэхъ дэзыхьэх Iуэхухэр къиIэтын хуейщ. Мы газетыр унагъуэ нэхъ хуэмыщIахэмрэ бын куэд зэрысхэмрэ пщIэншэу хуагъэхь. ХуэмыщIауэ псэухэм папщIэ пщIэншэу республикэм мы газетырщ япэ дыдэу къыщыдэкIыу хуежьар.
Ди щIыналъэм иджыпсту мыхьэнэшхуэ зиIэ Iуэху гъэщIэгъуэн куэд къыщохъу, фIыкIэ узыщыгугъын проектхэр щагъэзащIэ икIи абыхэм я фIыщIэкIэ цIыхухэм я гъащIэм псынщIэу зехъуэж. «Ди къэралым щыпсэухэм ящыщ куэдым Кавказ Ищхъэрэм щыIэ щытыкIэм и пэжыпIэр ящIэркъым. Ар зэран мэхъу ди щIыналъэм щекIуэкI лэжьыгъэр тэмэму къэгъэлъэгъуэнымкIэ, цIыхухэм яку дэлъ зэпыщIэныгъэхэр гъэбыдэнымкIэ. Апхуэдэ щытыкIэр зэхъуэкIыным псоми я сэбэп хэлъщ икIи абы елэжьын хуейщ властым и органхэри, журналистхэри, экспертхэри», — жиIащ Къанокъуэ Арсен.
КъБР-м и Iэтащхьэм къыхигъэщхьэхукIащ мы зэхыхьэм жылагъуэм и зыужьыныгъэм пыщIа зи чэзу Iуэхухэр къыщаIэтыну, ди щIыналъэм и цIэр фIыкIэ гъэIуным хуэунэтIа Iуэхухэр щаубзыхуну зэрыщыгугъыр.
КъБР-м и Iэтащхьэмрэ Правительствэмрэ
я пресс-IуэхущIапIэ.
